
MOD moláris kavitások restaurálása modern, direkt, rövid üvegszálas töméssel-in vitro vizsgálat

Bevezetés: Kutatásunk során vizsgáltuk egyrészt, hogy folyékony rövid üvegszálas kompozit (SFRC) különböző rétegzés-technikai alkalmazása hogyan befolyásolja a nagy poszterior tömések túlélését és törési mintázatát. Továbbá, az SFRC okkluzális fedésére használt hagyományos kompozit eltérő konzisztenciájának (folyékony/paszta) hatását is tanulmányoztuk.
Módszer: Kutatásunkhoz 100 extrahált, intakt moláris fogat véletlenszerűen 5 csoportra osztottunk (n=20). Az összes fogba mély mezio-okkluzo-disztális (MOD) üreget preparáltunk. Az adhezív kezelést követően a hiányzó interproximális falak hagyományos kompozittal lettek visszaépítve. Négy kísérleti csoportba tartozó mintákat (1.-4. csoport) folyékony SFRC-vel (everX Flow) állítottunk helyre, melyek közül az 1. és 2. csoportban bulk feltöltést, a 3. és 4. csoportban ferde rétegzést alkalmaztunk. Az 1. és 3. csoportban paszta, míg a 2. és 4. csoportban folyékony hagyományos kompozitot használtunk végső okkluzális rétegként. A kontroll csoportot hagyományos paszta kompozittal restauráltuk. A minták fárasztását ciklikus terhelést végző gép segítségével végeztük, és a mintákat törésig vagy az összes ciklus (25 000) eléréséig terheltük. A túlélési elemzést követően a bekövetkezett törések mintázatát vizuálisan értékeltük. Ezt követően a ciklikus terhelést túlélő fogakat statikus törési tesztnek vetettük alá.
Eredmények: A vizsgált csoportok között nem volt szignifikáns különbség a túlélés tekintetében. A törésmintázat szempontjából az összes SFRC-vel ellátott minta dominánsan helyreállítható, míg a kontroll csoport dominánsan nem helyreállítható törést mutatott. A ciklikus terhelést túlélt mintákon elvégzett statikus törési teszt során minden folyékony SFRC-vel restaurált csoport szignifikánsan nagyobb töréssel szembeni ellenállást mutatott a kontrollcsoporthoz képest (p < 0,05).
Megbeszélés: A mély MOD üregek direkt technikával történő megerősítésében ígéretes anyagnak mutatkozott a folyékony SFRC.
Támogató: „ AZ INNOVÁCIÓS ÉS TECHNOLÓGIAI MINISZTÉRIUM ÚNKP-21-2-KÓDSZÁMÚ ÚJ NEMZETI KIVÁLÓSÁG PROGRAMJÁNAK A NEMZETI KUTATÁS, FEJLESZTÉSI ÉS INNOVÁCIÓS ALAPBÓL FINANSZÍROZOTT SZAKMAI TÁMOGATÁSÁVAL KÉSZÜLT.”



